《史尉还乌程》
宋代·梅尧臣

与君去年别，君来竟悲喜。
乘马夜访君，备陈昔行李。
五月辞吴中，六月渡扬子。
七月行丧妻，是月子又死。
买棺无橐金，助贷赖知己。
娇儿昼夜啼，幼女饮食止。
行路况炎蒸，悲哀满心耳。
青铜不忍照，憔悴邻於鬼。
八月至都下，少长疾未已。
一婢复嗑然，老媪几不起。
君门日预朝，仆乘贫可耻。
十月补王畿，受代隔岁纪。
闭门陋巷中，闷默阅书史。
初闻君至之，如见湖山美。
今闻君复还，为我谢云水。
故交傥相问，怀抱今如此。
岂乏南飞雁，岂无东下鲤。
自同嵇康懒，作书愁把纸。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。